Гелзенкирхен

Гелзенкирхен (на немски: Gelsenkirchen) е 11-ият по големина град в най-населената федерална област в Германия Северен Рейн-Вестфалия и неговите 260 654 жители към 2018 г. го правят 25-и по големина град в Германия. Разположен на река Емшер, градът се намира в центъра на Рур, най-голямата агломерация в Германия, в която е петият по големина град след Дортмунд, Есен, Дуисбург и Бохум. Рурската област се намира в урбанизирания район Рейн-Рур, един от най-големите в Европа. Гелзенкирхен е петият по големина град във Вестфалия след Дортмунд, Бохум, Билефелд и Мюнстер и е един от най-южните градове в зоната, където се говори долносаксонски език. Градът е дом на футболния клуб Шалке 04, който носи името на едноименния квартал. Стадионът на клуба, Фелтинс Арена, обаче се намира в квартал Ерле. Гелзенкирхен за първи път е документиран през 1150 г., но той остава мъничко село до 19 век, когато Индустриалната революция доведе до разрастване на цялата област. През 1840 г., когато е започнал добивът на въглища, 6000 жители живеят в Гелзенкирхен, а през 1900 г. населението се е увеличило до 138 000. В началото на 20 век Гелзенкирхен е бил най-важният град за добив на въглища в Европа. Наричал се е „градът на хиляди пожари“ заради пламъците от минните газове, които горели през нощта. През 1928 г. Гелзенкирхен е обединен с прилежащите градове Буер и Хорст, днес квартали на града. Градът носи името Гелзенкирхен-Буер, докато не е преименуван на Gelsenkirchen през 1930 година. По време на нацистката ера Гелзенкирхен остава център на производството на въглища и рафиниране на нефт и поради тази причина е бомбардиран при съюзническите въздушни нападения по време на Втората световна война. В Гелзенкирхен вече няма миньори, в резултат на което градът търси нов облик, след като десетилетия е бил удрян от едно от най-високите равнища на безработица в Германия. Днес най-голямата в Германия централа за слънчева енергия се намира в града. В квартала Шолвен се намира електроцентрала с най-високите комини в Германия (302 м). История Спорт Гелзенкирхен е дом на елитния германски футболен клуб Шалке 04, който носи името на квартала Шалке. Домакинските си мачове отборът играе на Фелтинс Арена. Гелзенкирхен е един от дванадесетте градове домикини на мачове от Световното първенство по футбол през 2006 г., а на стадион Арена ауфШалке се играят мачовете Полша - Еквадор, Аржентина - Сърбия и Черна гора, Португалия - Мексико и САЩ - Чехия. Немските футболисти Илкай Гюндоган, Месут Йозил и Мануел Нойер са родени в Гелзенкирхен. Германският футболен мениджър Михаел Скибе също е роден в Гелзенкирхен. От 1912 г. Гелзенкирхен притежава състезателната писта за тротинг Tramenenbahn Gelsenkirchen (известна още като GelsenTrabPark). Известни личности Родени в Гелзенкирхен Хамит Алтънтоп (р. 1982), немски футболист от турски произход Илкай Гюндоган (р. 1990), немски футболист от турски произход Месут Йозил (р. 1988), немски футболист от турски произход Вернер Мьолдерс (1913 – 1941), офицер Мануел Нойер (р. 1986), футболист Харалд цур Хаузен (р. 1936), лекар Михаел Скибе (р. 1965), футболист и треньор по футбол Олаф Тон (р. 1966), футболист, Световен шампион от 1990 г. Починали в Гелзенкирхен Любомир Романски (1912 – 1989), немски диригент от български произход Побратимени градове Нюкасъл ъпон Тайн, Англия (от 1948 г.) Зеница, Босна и Херцеговина (от 1969 г.) Шахти, Русия (от 1989 г.) Олщин, Полша (от 1992 г.) Котбус, Германия (от 1995 г.) Бююкчекмедже, Турция (от 2004 г.) Източници